b'\n_START_ARTICLE_\nBen-Huras\n_START_SECTION_\nTurinys\n_START_PARAGRAPH_\n26-ieji m\xc5\xabs\xc5\xb3 eros metai. \xc4\xae Jeruzal\xc4\x99, valdom\xc4\x85 Romos imperijos, atvyksta naujas trib\xc5\xabnas Mesala. Ka\xc5\xbekada jis praleido \xc4\x8dia vaikyst\xc4\x99, artimai bendravo su Judu Ben-Huru ir buvo \xc4\xafsimyl\xc4\x97j\xc4\x99s jo seser\xc4\xaf Tirz\xc4\x85. Dabar Mesala v\xc4\x97l nori atnaujinti santykius su Judu, kuris tapo \xc4\xaftakingas savo tautie\xc4\x8di\xc5\xb3 tarpe. Ben-Huro \xc5\xa1eima prad\xc5\xbeioje taip pat d\xc5\xbeiaugiasi gr\xc4\xaf\xc5\xbeusiu Mesala, ta\xc4\x8diau kuomet \xc5\xa1is pradeda siekti Judo vardu u\xc5\xbesitikrinti didesn\xc4\x99 savo ir rom\xc4\x97n\xc5\xb3 \xc4\xaftak\xc4\x85 bei i\xc5\xa1duoti planuojamo sukilimo organizatorius, \xc5\xa1is atsisako pad\xc4\x97ti ir tokiu b\xc5\xabdu buv\xc4\x99 draugai tampa prie\xc5\xa1ais. Judas, kuris gyvena su motina, seserimi ir puosel\xc4\x97ja \xc5\xa1iltus jausmus savo i\xc5\xa1tikimo vergo Simonid\xc5\xbeio dukrai Esterai, prad\xc5\xbeioje nesitiki nieko blogo, ta\xc4\x8diau netrukus \xc4\xafvyksta nelaim\xc4\x97: naujojo Jud\xc4\x97jos valdytojo parado metu nuo jo namo stogo nukrenta kelio \xc4\x8derp\xc4\x97s, kas palaikoma pasik\xc4\x97sinimu. Huro motina Miriam ir sesuo Tirza atsiduria kal\xc4\x97jime, o Judas nuteisiamas trem\xc4\x8diai, ta\xc4\x8diau prie\xc5\xa1 i\xc5\xa1siun\xc4\x8diant prisiekia Mesalai, kad atker\xc5\xa1ys jam bet kokia kaina._NEWLINE_Trejet\xc4\x85 met\xc5\xb3 Judas vergauja irkluotoju galeroje Vidur\xc5\xbeemio j\xc5\xabroje. Romos konsulas Kvintas Arijus, kuriam priklauso laivas, atkreipia \xc4\xaf j\xc4\xaf d\xc4\x97mes\xc4\xaf ir si\xc5\xablo tapti jo gladiatoriumi, ta\xc4\x8diau Huras atsisako. Netrukus laivai susiremia m\xc5\xab\xc5\xa1yje su Makedonie\xc4\x8diais ir j\xc5\xb3 galera nusk\xc4\x99sta. Judas i\xc5\xa1gelb\xc4\x97ja konsul\xc4\x85 ir atsid\xc4\x97kodamas \xc5\xa1is pasiima j\xc4\xaf \xc4\xaf Rom\xc4\x85. \xc4\x8cia imperatorius Tiberijus, apdovanodamas Arij\xc5\xb3 u\xc5\xbe laim\xc4\x97t\xc4\x85 m\xc5\xab\xc5\xa1\xc4\xaf, dovanoja jam Ben-Hur\xc4\x85, o jis ne tik i\xc5\xa1laisvina Jud\xc4\x85, bet ir \xc4\xafs\xc5\xabnij\xc4\x85 j\xc4\xaf._NEWLINE_Tap\xc4\x99s \xc4\xaftakingu ir turtingu, Judas gr\xc4\xaf\xc5\xbeta \xc4\xaf Jeruzal\xc4\x99, kad atker\xc5\xa1yt\xc5\xb3 Mesalai u\xc5\xbe skriaud\xc4\x85\xe2\x80\xa6\n_START_SECTION_\nKita informacija\n_START_PARAGRAPH_\nApie planus kurti film\xc4\x85 kompanija \xe2\x80\x9eMGM\xe2\x80\x9c prane\xc5\xa1\xc4\x97 dar 1952 m., o pagrindiniai vaidmenys buvo numatyti aktoriams Stewrd Granger ir Robert Taylor. Filmavimo darbai buvo planuojami Italijoje, o prodiuseriu 1953\xc2\xa0m. pabaigoje tap\xc4\x99s Sam Zimbalist scenarijaus autoriumi nusamd\xc4\x97 Karl\xc4\x85 Tunberg\xc4\x85. Filmo re\xc5\xbeisieriumi buvo \xc4\xafvardintas Sidney Franklin, o pagrindinio vaidmens atlik\xc4\x97ju\xc2\xa0\xe2\x80\x93 Marlon Brando. 1955\xc2\xa0m. rugs\xc4\x97j\xc4\xaf Tunbergo scenarijus buvo baigtas, filmui numatytas 7 milijon\xc5\xb3 doleri\xc5\xb3 biud\xc5\xbeetas, o k\xc5\xabrimo darbai numatyti kitais metais Izraelyje arba Egipte, ta\xc4\x8diau 1956\xc2\xa0m. prad\xc5\xbeioje \xe2\x80\x9eMGM\xe2\x80\x9c sustabd\xc4\x97 parengiamuosius darbus._NEWLINE_Situacija pasikeit\xc4\x97 tais pa\xc4\x8diais metais kompanijai \xe2\x80\x9eParamount Pictures\xe2\x80\x9c i\xc5\xa1leidus religin\xc4\xaf ep\xc4\x85 \xe2\x80\x9eThe Ten Commandments\xe2\x80\x9c. \xc5\xa0iam sulaukus s\xc4\x97km\xc4\x97s, \xe2\x80\x9eMGM\xe2\x80\x9c v\xc4\x97l gr\xc4\xaf\xc5\xbeo prie \xe2\x80\x9eBen-Huro\xe2\x80\x9c id\xc4\x97jos. Filmavimo darbai prasid\xc4\x97jo 1958\xc2\xa0m. gegu\xc5\xbe\xc4\x99, o numatytas 7 milijon\xc5\xb3 biud\xc5\xbeetas galiausiai vir\xc5\xa1ijo 15 milijon\xc5\xb3 (123 milijonus \xc5\xa1i\xc5\xb3 laik\xc5\xb3 kursu). Nepaisant to, b\xc5\xabtent \xc5\xa1is filmas i\xc5\xa1gelb\xc4\x97jo kino kompanij\xc4\x85 nuo gresian\xc4\x8dio bankroto._NEWLINE_Filmo re\xc5\xbeisieriumi tapo William Wyler, kuris buvo vienas i\xc5\xa1 1925\xc2\xa0m. versijos re\xc5\xbeisieriaus asistent\xc5\xb3. Filmui \xc4\xafvair\xc5\xabs scenaristai suk\xc5\xabr\xc4\x97 12 jo versij\xc5\xb3, o Karlo Tunbergo darbas buvo vienas paskutini\xc5\xb3j\xc5\xb3. Vis d\xc4\x97lto ir juo prodiuseriai nebuvo iki galo patenkinti, ypa\xc4\x8d tuo, kad filmas, skirtingai nei Lew Wallace romanas, baigiasi J\xc4\x97zaus Kristaus nukry\xc5\xbeiavimu. Wyler, kuris u\xc5\xbe film\xc4\x85 gavo 350 t\xc5\xabkstan\xc4\x8di\xc5\xb3 doleri\xc5\xb3 ir 3 procentus pelno, taip pat tapo geriausiai apmokamu re\xc5\xbeisieriumi. Jo pageidavimu, filmavimo darbai buvo vykdomi Romoje. Pagrindinio vaidmens atlik\xc4\x97ju pretendavo tapti Burt Lancaster, Paul Newman, Marlon Brando, Rock Hudson, Geoffrey Horne ir Leslie Nielsen, ta\xc4\x8diau d\xc4\x97l skirting\xc5\xb3 prie\xc5\xbeas\xc4\x8di\xc5\xb3 jo atsisak\xc4\x97. Kirk Douglas buvo susidom\xc4\x97j\xc4\x99s \xc5\xa1ia galimybe, ta\xc4\x8diau filmo k\xc5\xabr\xc4\x97jai pirmenyb\xc4\x99 teik\xc4\x97 Charlton Heston, kuriam buvo sumok\xc4\x97ta 250 t\xc5\xabkstan\xc4\x8di\xc5\xb3 doleri\xc5\xb3._NEWLINE_Juostoje kelet\xc4\x85 kart\xc5\xb3 yra matomas J\xc4\x97zus Kristus, ta\xc4\x8diau jis nepasako nei \xc5\xbeod\xc5\xbeio, be to, n\xc4\x97ra rodomas veidas.'